**Brian Cowen** (iiriksi *Brian Ó Comhain*; s. 10. tammikuuta 1960) on irlantilainen Fianna Fáil -puolueen poliitikko ja entinen Irlannin pääministeri, eli taoiseach. Cowen on toiminut urallaan useissa ministerintehtävissä.

Puoluejohtajana ja pääministerinä talouskriisin keskellä
--------------------------------------------------------

Cowen valittiin Fianna Fáilin johtajaksi 9. huhtikuuta 2008. Hän asettui puolueen johtoon ja Irlannin pääministeriksi 7. toukokuuta 2008 heti edeltäjänsä Bertie Ahernin eron tultua voimaan. Ahern oli joutunut eroamaan pääministerin ja puoluejohtajan tehtävistä korruptioepäilyjen vuoksi, joissa selvitettiin poliitikkojen ja rakennuttajien keskinäisiä rahoitussotkuja.

Cowenin johtama hallitus joutui kohtaamaan nopeasti heikkenevän taloudellisen tilanteen lisäksi tappion Lissabonin sopimusta koskeneessa kansanäänestyksessä. Asuntokuplan puhkeamisen myötä Irlannin talous ajautui vaikeuksiin ja maa putosi ensimmäisenä EU-maana virallisesti taantumaan vuoden 2008 aikana. Talousnäkymien heikennyttyä voimakkaasti hallitus julkaisi menoleikkauksia ja veronkorotuksia sisältäneen budjetin.

Marraskuussa 2010 hallitus hyväksyi vastaanottavansa lähes 70 miljardin euron avustuspaketin Euroopan unionilta ja Kansainväliseltä valuuttarahastolta.

Talouskriisin aikana Cowenista tuli erittäin epäsuosittu ja spekulaatiot hänen erostaan alkoivat kiihtyä. Cowen sai Fianna Fáilin parlamenttiryhmän tuen 18. tammikuuta 2011 pidetyssä luottamusäänestyksessä. Vastaehdokkaana oli ulkoministeri Micheál Martin, joka erosi äänestyksen jälkeen hallituksesta. Muutama päivä myöhemmin Cowen ilmoitti kuitenkin vetäytyvänsä puolueen johdosta, mutta pysyvänsä pääministerinä maaliskuun parlamenttivaaleihin asti. Pääministeri Cowen ilmoitti 1. helmikuuta 2011 ennenaikaisten vaalien järjestämisestä. Fianna Fáilin kannatus oli romahtanut talouskriisin seurauksena ja vihreän puolueen ero kymmenen päivää aiemmin oli jättänyt Fianna Fáilin johtamaan vähemmistöhallitusta.

Cowen ei asettunut ehdolle 25. helmikuuta 2011 järjestetyissä ennenaikaisissa vaaleissa, missä Fianna Fáil koki murskatappion.

Lähteet
-------

1. ↑  Cowen 'excited but daunted' by new post *RTÉ News*.  9.4.2008. RTÉ. Viitattu 23.9.2014. (englanniksi)
2. ↑  Irlannin pääministeri eroaa korruptioepäilyjen vuoksi *yle.fi*.  2.4.2008. Yle Uutiset. Viitattu 23.9.2014.
3. ↑  Irlannin hallitus ahtaalla taloustilanteen vuoksi *Kauppapolitiikka*.  3.11.2008. Suomen ulkoasiainministeriö.  Arkistoitu 23.9.2014. Viitattu 23.9.2014.
4. 1 2 3  Irlannin parlamentti hajotettiin, uudet vaalit kuun lopulla *yle.fi*.  1.2.2011. Yle Uutiset. Viitattu 23.9.2014.
5. ↑  Brian Cowen luotsaa Fianna Failin vaaleihin *yle.fi*.  18.1.2011. Yle Uutiset. Viitattu 23.9.2014.
6. ↑  Irlannin pääministeri erosi puolueensa johdosta *kp24.fi*.  22.1.2011. Keski-Pohjanmaan Kirjapaino. Viitattu 23.9.2014. [vanhentunut linkki]
7. ↑  Irlannin mahtipuolue romahti - oppositio voittamassa vaalit *mtv.fi*.  26.2.2011. MTV Uutiset. Viitattu 23.9.2014. [vanhentunut linkki]

Aiheesta muualla
----------------

* Kuvia tai muita tiedostoja aiheesta **Brian Cowen** Wikimedia Commonsissa

|  |  |  |  |
| --- | --- | --- | --- |
| Irlannin tasavallan vaakuna | Edeltäjä:**Bertie Ahern** | **Irlannin tasavallan taoiseach**2008–2011 | Seuraaja:**Enda Kenny** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Puola

 |

 |